
			NOTA DE L’AUTORA: Aquesta novel·la conté escenes que podrien ser difícils per a alguns lectors, com ara violència gràfica, violència contra infants i converses sobre agressions sexuals, violacions i esclavitud. Aquesta novel ·la també inclou contingut sexual explícit. 

			Tots els termes de l’únivers de la novel·la els trobaràs al glossari.

Pròleg


		

		
			En aquell instant, el rei es va adonar que el seu amor més gran seria també la seva perdició, i que vindria amb la forma improbable d’una jove humana.

			Havia reprimit aquest pensament durant molt de temps. Potser més i tot del que estava disposat a admetre. Curiosament, la claredat va arribar en un moment de caos absolut: enmig dels crits enfervorits del públic, a la sorra xopa de sang del coliseu, amb el frenesí de cossos, suor i sang, mentre la jove amb prou feines aconseguia evitar el brutal atac de la seva agressora.

			El rei no actuava racionalment, aleshores. Només reaccionava. Per intentar desviar l’atenció de la Nascuda de la Sang de la humana. Per intentar interposar-se entre elles. Sense èxit.

			La contendent dels Nascuts de la Sang tenia un únic objectiu: derrotar la humana.

			Després d’una estocada, una altra i una altra, la jove era a terra i la Nascuda de la Sang damunt seu, i el rei només notava el cor a la gola mentre veia com l’espasa s’alçava.

			Aleshores el rei va aixecar la vista cap a les graderies, i els seus ulls de seguida van trobar el príncep dels Nascuts de la Sang: dempeus, de braços plegats, amb un cigar curt als llavis i somrient.

			Va entendre perfectament què deia aquell somriure: «Sé què vols. Saps què vull».

			Va ser aleshores, en aquell precís instant, que se’n va adonar.

			«M’has destrossat», havia dit a la jove la nit anterior.

			Ella el destrossaria.

			I valdria la pena.

			Perquè el rei ni tan sols s’ho va pensar, ni tan sols va vacil·lar quan va mirar el príncep als ulls i va assentir amb el cap.

			Un petit gest i va vendre el seu regne.

			Un petit gest i va saber exactament què havia de fer.

			Els segons posteriors es van tornar borrosos. Els llavis del príncep dibuixant un somriure de satisfacció. Un senyal a la contendent dels Nascuts de la Sang. La vacil·lació de la contendent, perfectament calculada, i l’espasa de la humana travessant-li el pit.

			I aleshores només quedaven ell i ella, i un premi que només un dels dos podia reclamar.

			Llavors només hi havia una opció, és clar. No ho va posar en dubte. Acabava de fer un tracte per salvar-li la vida, un tracte que destruiria el seu regne i del qual només tenia una sortida.

			Tres-cents anys era molt de temps per viure. Més del que qualsevol criatura es mereixia, pensava sovint.

			Tots dos es van mirar fixament, immòbils, durant unes quantes respiracions llargues i silencioses. Ell sabia llegir-li perfectament l’expressió. Era entranyable que algú tan irascible fos també tan transparent. En aquell instant, a través de les fissures dels seus murs entreveia el seu conflicte, el seu dolor.

			Sabia que ella no faria el primer pas.

			De manera que el va fer ell.

			La coneixia molt bé. Sabia perfectament quina tecla havia de prémer per desfermar tot aquell poder despietat, mortal, terriblement bell. Era bon actor. Interpretava bé el seu paper, encara que en el fons s’estremís amb cada ferida que la seva espasa li obria a la carn.

			Molts anys després, els historiadors murmurarien: «Per què? Per què ho va fer?».

			Si l’hi haguessin preguntat aquella nit, potser hauria respost: «Tan difícil és d’entendre?».

			
			Els seus ulls van ser l’últim que va veure abans de morir.

			Eren uns ulls bonics. Inusuals. D’un platejat brillant, com la lluna, si bé sovint les nuvolades els enfosquien. Hi havia moltes coses de la humana que trobava boniques, però els seus ulls eren el més impressionant. No l’hi havia dit mai. En el moment en què la seva espasa li va tocar el pit, mentre el Foc de la Nit els envoltava, es va preguntar si ho hauria d’haver fet.

			Aquells ulls sempre havien revelat més coses de les que ella es pensava. Va veure el moment exacte en què li va descobrir les intencions, en què es va adonar que l’havia enganyat.

			Gairebé se li va escapar el riure. Perquè sabia que se n’adonaria. Ella sempre l’havia calat.

			Amb tot, ja era massa tard. Li va agafar el canell quan va notar que oposava resistència.

			Les seves últimes paraules no van ser: «Tens uns ulls preciosos».

			Les seves últimes paraules van ser: «Acaba-ho».

			Ella brandava el cap; el foc glaçat del seu rostre deixava pas a la consternació.

			Ell, però, sabia que feia el que era correcte, i aquells ulls el tranquil·litzaven. Eren forts i decidits i únics, ni humans ni vampirs, feroços i reflexius.

			Eren millors que els seus. Més mereixedors del que vindria a continuació.

			—Acaba-ho —li va dir, i li va estirar el canell.

			I no va apartar la mirada d’aquells ulls quan va morir, a les mans de l’única persona que mereixia matar-lo.

			Potser el rei sempre havia sabut que el seu amor més gran seria la seva perdició. Potser ho havia sabut des del moment que l’havia conegut.

			També ho sabria la segona vegada que morís.

			1

			Oraya

			El meu pare vivia als moments enterbolits just abans d’obrir els ulls cada matí, atrapat entre la vigília i el somni.

			Atresorava aquests moments, en què els meus malsons ja s’havien esvaït, però encara no havien estat substituïts per l’ombra lúgubre de la realitat. Em regirava als llençols de seda i inhalava profundament aquella olor familiar: rosa, encens, pedra i pols. Em trobava al llit en què havia dormit cada dia durant quinze anys, a l’habitació que sempre havia estat meva, al castell en què havia crescut, i el meu pare, en Vincent, el rei dels Nascuts de la Nit, era viu.

			I aleshores obria els ulls, i la claredat inevitable i cruel de la consciència m’envestia i el meu pare tornava a morir.

			Aquells segons entre el son i la vetlla eren els millors del dia.

			El moment en què el record em tornava era el pitjor.

			Tot i això, valia la pena. Dormia sempre que podia només per recuperar aquells segons preuats. Però el temps no es pot aturar. La mort no es pot aturar.

			Intentava ignorar el fet que aquells segons eren més escassos cada vegada que em despertava.

			Aquest matí, havia obert els ulls i el meu pare encara era mort.

			TOC, TOC, TOC.

			La persona que trucava a la porta ho feia amb la impaciència de qui fa massa estona que truca.

			«La persona» que trucava a la porta.

			Sabia perfectament qui trucava a la porta.

			No em vaig moure.

			En realitat, no em podia moure; la pena s’havia apoderat de tots els meus músculs. Vaig serrar la mandíbula amb força fins que em va fer mal, fins que esperava que se’m trenquessin les dents. Vaig estrènyer el llençol amb tanta força que els artells se’m van emblanquir. Sentia olor de fum: el Foc de la Nit, la meva màgia, el corroïa.

			M’havia robat una cosa molt preuada. Els moments d’atordiment en què tot era com abans.

			Em vaig despertar amb la imatge del cos delmat d’en Vincent gravada al cervell, mort i mutilat tant en somni com en vigília.

			—Desperta’t, princesa! —La veu era tan forta que, amb la porta tancada i tot, va retrunyir a l’estança—. Conec els teus sentits felins. Et penses que no sé que estàs desperta? Preferiria que m’obrissis la porta, però si cal entraré sense permís.

			Odiava aquella veu.

			Odiava aquella veu.

			Necessitava deu segons més abans de poder mirar-lo. Cinc segons...

			TOC.

			TO...

			Vaig apartar l’edredó, vaig saltar del llit, vaig travessar l’habitació amb quatre gambades i vaig obrir la porta d’una revolada.

			—Truca —vaig esbufegar— una punyetera vegada més.

			El meu marit em va somriure i va abaixar el puny, que efectivament estava a punt de trucar una puta vegada més.

			—Ara m’agrades.

			Odiava aquell rostre.

			Odiava aquelles paraules.

			I el que més odiava era que, quan les va pronunciar, vaig sentir un transfons ocult de preocupació. Vaig veure com se li calmava el somriure mentre m’observava de cap a peus en una avaluació ràpida però minuciosa. Va aturar la mirada a les meves mans, que tenia tancades en un puny al costat del cos, i em vaig adonar que m’aferrava a un pedaç de seda escaldada.

			Volia fer-lo servir per amenaçar-lo, per recordar-li que la seda podia ser ell si no anava amb compte. Amb tot, l’espurna de preocupació del seu rostre i tot el que em va fer sentir van extingir el foc del meu estómac.

			M’agradava la ira. Era tangible i forta i em feia sentir poderosa.

			Amb tot, em vaig sentir de tot menys poderosa quan em vaig veure obligada a admetre que en Raihn —l’home que m’havia mentit, que m’havia empresonat, que havia enderrocat el meu regne i que havia assassinat el meu pare— es preo­cupava de debò per mi.

			Ni tan sols podia mirar la cara d’en Raihn sense veure-la esquitxada de la sang del meu pare.

			Sense veure com m’havia mirat una vegada, com si jo fos el més valuós del món, la nit que havíem passat junts al llit.

			Massa emocions. Les vaig esclafar amb fúria, encara que em dolgués físicament com si engolís fulles d’afaitar. Era més fàcil no sentir res.

			—Què? —vaig preguntar.

			Va ser una pregunta desinflada, no l’atac verbal que volia que fos.

			Tant de bo no hagués vist la lleugera decepció que va inundar el rostre d’en Raihn. La preocupació.

			—He vingut a dir-te que t’arreglis —va dir—. Tenim convidats.

			Convidats?

			Se’m va remoure l’estómac només de pensar-hi, només de pensar en la idea de trobar-me davant de persones estranyes i sentir que em miraven com si fos un animal engabiat mentre jo intentava mantenir la calma.

			Saps controlar les emocions, serpeta, em va dir en Vincent a cau d’orella. Te’n vaig ensenyar jo.

			Em vaig estremir.

			En Raihn va inclinar el cap i va arrufar el front.

			—Què?

			No ho suportava. Sempre se n’adonava.

			—Res.

			Sabia que en Raihn no em creia. Ell sabia que jo ho sabia i em rebentava que ho sabés.

			També vaig esclafar aquesta emoció fins que no va ser més que un brunzit esmortit que se sentia de fons, cobert per una altra capa de glaç. Tenir-les a ratlla d’aquesta manera suposava un esforç constant, i m’alegrava ser capaç de fer-ho.

			En Raihn em va clavar la mirada, expectant, però no vaig dir res.

			—Què? No tens cap pregunta? —va dir.

			Vaig brandar el cap.

			—No hi ha cap insult? Ni rèplica? Ni discussió?

			Vols que t’ho discuteixi?, vaig estar a punt de preguntar-li. Amb tot, si ho feia li hauria de veure l’espurna de preocupació al rostre i hauria d’admetre que sí, que ell volia que l’hi discutís, i aleshores també hauria de sentir aquella emoció tan complexa.

			Així, doncs, vaig tornar a brandar el cap.

			Ell es va escurar el coll.

			—Molt bé, doncs. Té, això és per a tu.

			Em va entregar una bossa de seda que portava.

			No vaig fer-li cap pregunta.

			—És un vestit —va dir.

			
			—Entesos.

			—Per a la reunió.

			Reunió. Sonava important.

			«No t’interessa», em vaig recordar.

			Va esperar que li fes alguna pregunta, però no vaig dir res.

			—No en tinc cap altre, o sigui que no cal que perdis el temps queixant-te, si no t’agrada.

			La seva transparència era patètica. Pràcticament em burxava per veure quan reaccionava.

			Vaig obrir la bossa i vaig veure una tela de seda negra.

			Se’m va encongir el pit. Seda, no cuir. Després de tot, la idea de caminar per aquest castell sense portar posada una armadura...

			—Està bé —li vaig dir malgrat tot.

			Només volia que se n’anés.

			En Raihn, però, mai no abandonava una conversa sense dedicar-me una mirada llarga i sostinguda, com si tingués moltes coses a dir i les paraules amenacessin de sortir a borbolls abans de deixar la meva habitació. Cada punyetera vegada feia igual.

			—Què? —vaig preguntar, impacient.

			Sentia com si se m’obrissin tots els punts, un rere l’altre.

			—Vesteix-te —va dir finalment, i em vaig sentir alleujada—. Tornaré d’aquí a una hora.

			Quan va ser fora, vaig tancar la porta, m’hi vaig recolzar i vaig exhalar un sospir entretallat. Mantenir la calma durant els últims minuts havia estat una tortura. No sabia com m’ho faria davant d’un grapat de companys d’en Raihn. Durant més estona. Durant hores.

			No en seria capaç.

			Ho aconseguiràs, em va dir en Vincent a cau d’orella. Demostra’ls la teva fortalesa.

			Vaig tancar els ulls amb força. Volia abraçar aquella veu.

			Amb tot, la veu es va apagar, com sempre, i el meu pare tornava a estar mort.

			Em vaig posar el coi de vestit.

			En Raihn estava nerviós.

			Tant de bo no em resultés tan fàcil veure-ho. Pel que semblava, era l’única que ho veia. I no m’estranyava: la seva actuació era meticulosa. Encarnava el paper de rei conqueridor amb la mateixa facilitat amb què havia encarnat el paper d’humà a la taverna, el paper de contendent assedegat de sang, el paper del meu amant i el paper del meu segrestador.

			Ho vaig veure de tota manera. El múscul tens de l’angle de la mandíbula. L’enfocament lleugerament vidriós i massa dur de la seva mirada. La manera en què es tocava contínuament el puny de la màniga, com si no se sentís còmode amb la roba que duia.

			Quan va tornar a la meva habitació, me’l vaig quedar mirant. Sorprenentment, em va agafar desprevinguda.

			Portava una jaqueta negra, rígida i fina, amb rivets blaus i un faixí a joc damunt de l’espatlla, que contrastava amb els botons platejats i el subtil brocat metàl·lic. Era dolorosament semblant a una altra vestimenta que li havia vist temps enrere: la que havia portat al ball de la Mitja Lluna, que li havia proporcionat el Palau de la Lluna. Aleshores, però, portava els cabells despentinats i una barba d’uns quants dies, com si ho hagués fet tot de mala gana. Ara anava ben afaitat. Portava els cabells ben pentinats i recollits, de manera que li quedava al descobert la part superior de la Marca de l’Hereu del clatell, que li sobresortia del coll de la jaqueta. Tenia les ales desplegades i es veien els fils de color vermell llampant de les vores i les puntes. I...

			I...

			Quan la vaig veure, se’m va fer un nus a la gola que m’impedia empassar-me saliva. M’impedia respirar.

			Quan vaig veure la corona al cap d’en Raihn vaig notar una fiblada a les costelles. Les puntes platejades descansaven sobre les ondes vermell fosc d’en Raihn, un contrast que em va xocar tenint en compte que només havia vist aquell metall sobre els cabells rossos i llisos del meu pare.

			L’última vegada que havia vist aquella corona estava tota amarada de sang, colgada de sorra a l’arena del coliseu, quan el meu pare va morir als meus braços.

			Algú havia hagut de furgar en el que quedava del cos d’en Vincent per aconseguir la corona? Algun pobre criat havia hagut de netejar la sang, la pell i els cabells de totes aquelles petites espirals intricades de plata?

			En Raihn em va mirar de fit a fit.

			—Estàs bonica —va dir.

			L’última vegada que m’havia dit aquella paraula, en aquell ball, un calfred m’havia recorregut l’espinada: sis lletres plenes de promeses ocultes.

			Ara sonava com una mentida.

			El meu vestit estava bé. Bé i ja està. Era senzill. Afavoridor. Era lleuger i estava fet de seda fina que se’m cenyia al cos. El devien haver fet a mida per a mi, perquè em quedés tan bé, tot i que no tenia ni idea de com havien sabut les meves mesures. Em deixava els braços al descobert, si bé tenia un coll alt amb uns botons asimètrics que es cordaven al costat.

			Vaig agrair en secret que em cobrís la Marca de l’Hereu.

			Últimament evitava mirar-me al mirall mentre em canviava. En part perquè tenia un aspecte horrorós, però també perquè no suportava veure aquella marca. La marca d’en Vincent. Totes les mentides gravades a la pell amb tinta vermella. Totes les preguntes que no podria respondre mai.

			Naturalment, el fet que em cobrís la marca no era casualitat. Si havia de desfilar davant de gent rishan important, havia de tenir un aspecte tan poc amenaçador com fos possible.

			Molt bé.

			Una expressió estranya va travessar el rostre d’en Raihn.

			—No està cordat.

			Va assenyalar-se el coll, i em vaig adonar que es referia al vestit: a més dels gafets del davant, també hi havia botons a l’esquena i només havia aconseguit cordar-me’n la meitat.

			—Vols que...?

			—No —vaig engegar a l’instant, però durant els segons de silenci posteriors em vaig adonar que no tenia alternativa.

			—D’acord —vaig dir al cap d’uns moments.

			Em vaig girar i vaig ensenyar l’esquena nua al meu principal enemic. Vaig pensar, irònicament, que en Vincent s’avergonyiria si em veiés fent una cosa així.

			Però, per la Mare, preferiria que em clavessin una daga a sentir les mans d’en Raihn. Preferiria sentir una fulla esmolada en comptes dels seus dits tocant-me la pell amb una suavitat excessiva.

			
			I quina mena de filla era si, malgrat tot, una part de mi anhelava una carícia afectuosa?

			Vaig agafar aire i no el vaig deixar anar fins que em va cordar l’últim botó. Vaig esperar que apartés les mans, però no les va moure. Com si volgués dir alguna cosa més.

			—Fem tard.

			Em vaig sobresaltar en sentir la veu d’en Cairis. En Raihn es va apartar. En Cairis estava recolzat al marc de la porta, amb els ulls lleugerament entretancats, somrient. En Cairis sempre somreia, però també em vigilava sempre de prop. Em volia morta. No em feia res. De vegades jo també em volia morta.

			—D’acord.

			En Raihn es va escurar el coll. Es va tocar el puny de la màniga.

			Estava nerviós. Molt nerviós.

			Una versió anterior de mi, la que estava enterrada sota desenes de capes de glaç que interposava entre les meves emocions i la superfície de la meva pell, hauria sentit curiositat.

			En Raihn em va mirar per damunt de l’espatlla amb un somriure burleta als llavis, reprimint les emocions igual que jo.

			—Som-hi, princesa. Els donarem un espectacle.

			Havien netejat la sala del tron des de l’última vegada que hi havia estat: havien canviat les obres d’art i la decoració i havien retirat els bocins trencats dels artefactes hiaj de terra. Les cortines estaven obertes, de manera que es podia veure la silueta platejada de Sivrinaj. Tot estava més tranquil que feia unes setmanes, si bé petits esclats de llum llunyans estripaven la foscor de tant en tant. Els homes d’en Raihn havien aconseguit controlar la major part de la ciutat interior, però des de la finestra de la meva habitació es podien veure enfrontaments als afores de Sivrinaj. Els hiaj no caurien sense lluitar, ni tan sols contra la Casa de la Sang.

			Vaig notar una fiblada molt profunda sota les capes de glaç. Potser d’orgull. O de preocupació. No n’estava segura. Era molt difícil de saber.

			El tron del meu pare, el tron d’en Raihn, estava situat al centre de la tarima. En Cairis i la Ketura eren just al darrere, a tocar de la paret, lluint els seus millors vestits de gala. Eren uns guàrdies servils. Vaig suposar que jo també m’havia de col·locar allà, a l’única cadira que hi havia. En Raihn, però, la va mirar, va tombar el cap i la va arrossegar fins a col·locar-la al costat del tron.

			En Cairis el va mirar com si s’hagués begut l’enteniment.

			—N’estàs segur? —va dir, en una veu tan baixa que era evident que no volia que jo sentís.

			—Seguríssim —va respondre en Raihn. Es va girar cap a mi i em va assenyalar la cadira mentre s’asseia a la seva, sense donar a en Cairis l’oportunitat de replicar. Els llavis arronsats del conseller, però, ho van dir tot. Igual que la sempiterna mirada fulminant de la Ketura.

			Si pretenien que totes aquestes mostres de... generositat o amabilitat o el que fos em commoguessin, no ho van aconseguir. Em vaig asseure sense mirar en Raihn.

			
			Una criada va treure el cap per la porta de dos batents i va fer una reverència per adreçar-se a en Raihn.

			—Ja són aquí, altesa.

			En Raihn va mirar en Cairis.

			—On collons és?

			Com si fos un senyal, l’olor d’un cigar va impregnar l’aire. En Septimus va entrar a grans gambades i va pujar a la tarima amb dues de llargues i elegants. El seguien les seves dues guàrdies preferides, la Desdemona i la Ilia, dues dones altes i esveltes que s’assemblaven tant que estava segura que eren germanes. No les havia sentit mai a parlar.

			—Disculpes —va dir despreocupadament.

			—Apaga això —va remugar en Raihn.

			En Septimus va deixar anar una rialleta.

			—Espero que siguis més ben educat amb els teus propis nobles.

			Amb tot, el va obeir i va apagar el cigar curt al palmell de la mà. Una olor de carn socarrimada va substituir la de tabac. En Cairis va arrufar el nas.

			—Que agradable —va dir amb sorna.

			—El rei dels Nascuts de la Nit m’ha demanat que l’apagués. No fer-ho seria de mala educació.

			En Cairis va girar els ulls en blanc i semblava que fes un gran esforç per no dir res més.

			En Raihn, en canvi, tenia la mirada clavada en la porta de dos batents, com si l’estigués cremant per arribar a allò que hi havia al darrere. Tenia una expressió neutra al rostre. Fins i tot arrogant.

			Però jo sabia què pensava.

			—Vale? —va preguntar a en Cairis amb veu greu.

			—Ja hauria d’haver arribat. El vaixell deu anar amb retard.

			—Mmm.

			Aquell so bé podria haver estat una maledicció.

			Sens dubte, en Raihn estava nerviosíssim.

			Amb tot, va parlar amb una veu tranquil·la i despreocupada.

			—Llavors diria que ja estem a punt, oi? Obriu la porta. Feu-los passar.

		

	
		
		
			2

			Raihn

			L’última vegada que havia estat en aquesta sala amb tota aquesta gent, jo era un esclau.

			De vegades em preguntava si es recordaven de mi. En aquella època, jo no era ningú per a ells, evidentment. Era un cos sense rostre d’entre tants, més semblant a una eina o a una mascota que a un ésser amb sensibilitat.

			Naturalment, ara aquestes persones sí que sabien qui era. Coneixien el meu passat. Amb tot, mentre entraven en fila a la immensa i preciosa sala del tron, no podia evitar preguntar-me si realment es recordaven de mi. Sens dubte, no recordaven cap de les petites crueltats rutinàries; per a ells, només formaven part d’una nit qualsevol. Jo, en canvi, sí que les recordava. Recordava cada humiliació, cada violació, cada cop, cada moment de suplici.

			Ho recordava tot.

			I ara era aquí, dempeus davant de la noblesa rishan, lluint una punyetera corona damunt del cap.

			Com havien canviat les coses.

			No tant com m’hauria agradat, tanmateix. Perquè, en secret, fins i tot després de tant de temps, encara em feien terror.

			Ocultava la veritat amb una actuació extremament cuidada, una imitació tremendament impecable del meu antic amo. Dempeus damunt de la tarima, amb les mans a l’esquena, les ales desplegades, la corona perfecta i la mirada freda i cruel. Això últim era fàcil. Al capdavall, l’odi era real.

			Hi estaven convocats els nobles de tots els racons del territori rishan. Representaven el vell poder. La majoria ja eren al poder quan en Neculai era rei. Anaven tan elegants com els recordava, lluïen uns vestits de seda tan elaborats que era evident que algun pobre esclau s’havia passat setmanes treballant en cadascuna de les puntades del brodat. L’expressió del seu rostre denotava la mateixa altivesa, la mateixa crueltat elegant que ara ja sabia que compartia tota la noblesa vampírica.

			Això no havia canviat.

			Amb tot, hi havia moltes coses que sí que eren diferents. Havien passat dos-cents anys. I potser aquests dos-cents anys no havien deixat empremta en el seu cos, però havien estat anys durs i, sens dubte, havien deixat empremta a la seva ànima. Eren els rishan poderosos que havien sobreviscut a un cop d’estat violent i a dos segles de domini hiaj. Havien estat els senyors de les ruïnes que en Vincent els havia permès conservar.

			I ara eren aquí, davant d’un rei que ja odiaven, disposats a lluitar com dimonis per la seva pila d’ossos.

			El pitjor del privilegi. El pitjor de l’opressió.

			Vaig aixecar la barbeta amb un somriure burleta als llavis.

			—Quines cares més llargues —vaig dir—. Em pensava que estaríeu més contents de ser aquí, tenint en compte les circumstàncies dels dos darrers segles.

			Vaig intentar que la meva veu sonés com la seva. Una amenaça perpètua. L’única llengua que aquesta gent entenia.

			Així i tot, em va impactar una mica sentir-la sortir de la meva boca.

			Vaig afluixar el control de la meva màgia i vaig fer que tot de llenques de nit es despleguessin al voltant de les meves ales, les quals sabia que ressaltaven les vetes de plomes vermelles. Per recordar-los qui era i per què era aquí.

			—Nyaxia finalment ha considerat oportú tornar-nos el govern —vaig dir, caminant per la tarima amb passes lentes—. I, amb el poder que m’ha atorgat, guiaré la Casa de la Nit a una era de fortalesa mai vista. He recuperat aquest regne dels hiaj. De l’home que ha assassinat el nostre rei, ha violat la nostra reina, ha delmat el nostre poble i s’ha apropiat de la nostra corona durant dos-cents anys.

			
			Notava profundament la mirada de l’Oraya clavada a la meva esquena mentre enumerava els crims d’en Vincent. De fet, durant tota la meva actuació vaig ser conscient constantment de l’Oraya: sabia que em tenia calat.

			Tanmateix, no em podia mostrar distret. Així, doncs, vaig arrufar els llavis en senyal de disgust.

			—Faré que la Casa de la Nit torni a ser temible. Faré que torni a ser com era abans.

			Parlava en primera persona intencionadament, per recordar-los el meu paper amb cada frase.

			Havia vist en Neculai pronunciar alguna versió d’aquest mateix discurs incomptables vegades, i havia vist com aquesta gent l’acceptava amb l’entusiasme d’un gatet quan beu llet.

			Amb tot, per més bona que fos la meva actuació, no era en Neculai.

			Es van limitar a mirar-me fixament, en un silenci carregat d’escepticisme i fins i tot una mica de repugnància, no pas de reverència.

			Malgrat la Marca, la corona i les ales, ells només veien un esclau convertit.

			Que els bombin.

			Em vaig passejar per la tarima amb la mirada clavada en ells. Em vaig aturar en sec en veure un rostre conegut: un home amb els cabells castanys cendra esquitxats de gris a les temples i uns ulls foscos i penetrants. El vaig reconèixer a l’instant, més de pressa del que m’hauria agradat, perquè els records em van sobrevenir com una fuetada violenta i inoportuna. Aquell rostre i centenars de nits de patiment.

			En certa manera, s’assemblava a en Neculai. Tenia les mateixes faccions anguloses, que acusaven la mateixa crueltat. Tenia sentit. Al capdavall, eren cosins.

			M’havia tractat malament, si bé no havia estat el pitjor. Aquest premi se l’enduia el seu germà, en Simon, que, després de donar una llambregada ràpida a la sala, vaig veure que no havia vingut.

			Em vaig aturar davant seu, amb el cap inclinat i un somriure burleta als llavis. No me’n vaig poder estar.

			—Martas —vaig dir en un to cordial—. Quina sorpresa veure’t aquí. Juraria que la meva invitació anava adreçada al teu germà.

			—No ha pogut venir —va dir en Martas en veu baixa, amb un desdeny absolut. I indubtablement em va resseguir el cos amb la mirada i va crispar els llavis en senyal de repulsa.

			A la sala regnava un silenci absolut. Eren paraules aparentment inofensives, però tots els presents sabien que eren un insult.

			En Simon era un dels nobles rishan més poderosos que encara eren vius. Si no el més poderós de tots. Tanmateix, no deixava de ser només un noble. Si et convoca un rei, fas el fotut favor de venir.

			—De debò? —vaig dir—. Quina llàstima. Quin compromís tenia que fos tan important?

			En Martas, tros d’escurçó, em va mirar directament als ulls.

			—És un home molt ocupat —va dir.

			Un plaer fosc i sanguinari es va infiltrar en la meva zelosa serenitat.

			—Aleshores suposo que hauràs de prometre lleialtat en nom seu. —Vaig aixecar la barbeta i li vaig clavar la mirada, amb un somriure prou ampli perquè se’m veiessin els ullals—. Inclina’t.

			Sabia exactament què passaria a continuació.

			En Simon i en Martas havien cregut que tenien via lliure per reclamar el tron. Eren els únics parents del rei que quedaven. Es devien pensar que en Simon, com que era el parent més pròxim de més edat d’en Neculai, es trobaria una Marca de l’Hereu a la pell quan en Neculai morís.

			Amb tot, per desgràcia per a ells (i per a mi), Nyaxia no era tan previsible.

			Aquells carallots probablement havien passat els darrers dos-cents anys creient que ningú no tenia la Marca. Es devien endur una sorpresa ben desagradable feia unes setmanes, quan vaig revelar la meva i els vaig convocar a Sivrinaj perquè s’agenollessin davant de l’esclau convertit a qui havien maltractat durant setanta anys.

			No tenien cap intenció de fer-ho, i ho sabia.

			En Martas no es va moure.

			—No puc —va dir.

			Es podia esperar que un crit ofegat o un brogit de murmuris inundés la sala. Però no. Tothom va guardar silenci. Ningú no es va sorprendre.

			—El meu germà només promet lleialtat al rei legítim de la Casa de la Nit, i només m’inclino davant d’ell —va continuar en Martas—. Tu no ets rei. —Va tornar a crispar els llavis amb desdeny—. He vist com t’has corromput. No puc inclinar-me davant d’algú que ha fet una cosa així. Ni davant d’algú que està en una tarima al costat d’un príncep Nascut de la Sang.

			Com m’havia corromput.

			Quina manera d’expressar-ho. Era gairebé elegant, la manera com parlava d’un codi moral inexistent, com si jo hagués triat tot allò que havia passat ara feia tants anys, i com si ell no hagués estat un dels que m’havien immobilitzat.

			Vaig assentir lentament mentre hi pensava. Li vaig dirigir un somriure. Aquesta vegada, absolutament sincer. No l’hauria pogut reprimir encara que hagués volgut.

			Notava com la set de sang em fuetejava el cos amb cada batec i s’apoderava de mi.

			Aleshores en Martas va dir, amb paraules cada vegada més ràpides i la mà estesa en direcció a la tarima:

			—Dius que ens has alliberat dels hiaj, però veig que la puta d’en Vincent està asseguda al costat del teu tron.

			Va mirar per damunt de la meva espatlla. Sabia que tenia els ulls clavats en l’Oraya.

			Coneixia aquella mirada. Una amalgama d’odi, gana, desig i aversió.

			—Folla-te-la, si vols —va grunyir—, però mira-la. Està intacta. No té ni una rascada. Només en necessites la boca i el cony. Per què t’has molestat a conservar la resta del cos?

			El somriure se’m va esfumar dels llavis.

			Ja no em divertia jugar amb ell.

			Fins ara, tot en aquesta reunió havia estat calculat, deliberat. Ara, però, em vaig deixar portar per l’impuls.

			—T’agraeixo la sinceritat —vaig dir amb calma— i agraeixo la d’en Simon.

			Vaig baixar els esglaons en dues gambades llargues i vaig posar les mans suaument a banda i banda de la cara d’en Martas. El seu aspecte gairebé no havia canviat en tots aquests segles.

			Potser la gent no canviava mai.

			Jo em sentia diferent des que Nyaxia havia retornat el poder al llinatge dels hereus rishan. Havia sentit que alguna cosa canviava dins meu des de la mort d’en Neculai, però havia estat capaç de reprimir aquell poder, sotmetre’l a alguna cosa més fàcil de controlar i menys propensa a cridar l’atenció. Des d’aquella nit, però, la meva màgia havia tornat amb una força incontrolable, com si el do de Nyaxia hagués obert un nou conducte.

			En realitat, gairebé va ser un alleujament, tornar a fer-la servir amb tota la seva força.

			La vaig alliberar.

			Utilitzar l’Asteris era esgotador i estimulant alhora. Em va fer la sensació que el poder pur de les estrelles em travessava la pell i m’arrasava el cos.

			També va arrasar el d’en Martas.

			La sala es va tornar blanca, després negra i tot seguit va tornar a tenir una nitidesa desagradable.

			
			Em va venir calor. Un soroll sord va estripar el silenci quan un cos destrossat i esclafat va caure a terra embolicat en seda.

			La llum es va extingir i va revelar un mar de rostres commocionats i estupefactes. Vaig aixecar el cap d’en Martas. Una confusió satisfactòria li marcava les faccions. Aquesta expressió sí que era nova per a ell.

			Unes quantes persones de davant de la multitud van retrocedir ràpidament per esquivar el bassal de sang negra que s’estenia pel marbre. No hi va haver crits ni histerisme. Els vampirs, fins i tot els nobles, estaven acostumats a les carnisseries. No estaven horroritzats, però sí sorpresos.

			Potser havia estat una imprudència, assassinar el germà del meu noble més poderós.

			En aquest moment, tant me feia. Només sentia pura satisfacció. Jo no estava fet per a aquestes collonades: la fatxenderia, les festes, la política. Però matar... d’això sí que en sabia. Em feia sentir bé, donar a algú el càstig que es mereixia.

			Em vaig girar per mirar. Sense saber gaire per què; ho vaig fer sense pensar.

			L’expressió de l’Oraya em va impressionar.

			Satisfacció. Satisfacció sanguinària.

			Era la primera vegada des de feia setmanes que li veia una cosa semblant a la lluita als ulls. Per la Deessa, em van venir ganes de plorar i tot.

			«Ara m’agrades», vaig pensar.

			I alguna cosa en la manera com em mirava, directament als ulls, em va travessar la disfressa i l’actuació. Gairebé la vaig sentir dient el mateix: «Ara m’agrades».

			Em vaig girar cap a la multitud i vaig enfilar d’esquena els esglaons de la tarima.

			—Soc el rei dels Nascuts de la Nit —vaig dir, amb una veu greu i mortífera—. Us penseu que suplicaré el vostre respecte? No el necessito, el vostre respecte. En tinc prou amb la vostra por. Inclineu-vos.

			I vaig deixar anar el cap d’en Martas, que va caure amb un soroll humit repugnant i va baixar els esglaons rodolant fins a arribar al seu antic cos. La posició en què va quedar, convenientment, s’assemblava a una reverència de prostració.

			Els nobles se’l van quedar mirant fixament. El món sencer contenia la respiració.

			Fins i tot jo contenia la respiració, procurant aferrissadament que no se’m notés.

			Me l’estava jugant. Els vampirs respectaven la brutalitat, però només de les persones adequades. Jo no n’era una. Potser no ho seria mai.

			Si una o dues persones es negaven a inclinar-se, ho podria gestionar. Tanmateix, per més que tingués la Marca de l’Hereu, necessitava la lleialtat dels meus nobles, sobretot si mai volia alliberar-me del control dels Nascuts de la Sang. Si s’hi negaven tots...

			La porta es va obrir de cop. El soroll de l’impacte contra les parets va tallar el silenci com una espasa que travessa la carn.

			Al llindar hi havia en Vale.

			Mai no m’hauria imaginat que em sentiria alleujat de veure aquest home. Per les mamelles d’Ix, em vaig haver de contenir físicament per no deixar anar un sospir d’alleujament.

			Va observar l’escena —jo, la multitud, els consellers i el cos ensagnat d’en Martas— i va lligar caps de seguida.

			Va entrar a la sala amb pas decidit, tan de pressa que va fer onejar els seus cabells llargs i foscos. La multitud es va fer enllà per deixar-lo passar. El seguia una dona, que es va quedar a la part de darrere. Contemplava la sala del tron amb ulls esbatanats i curiosos. Tenia els cabells castanys i arrissats, que duia recollits damunt del cap.

			—Altesa —va dir en Vale en acostar-se a la tarima—. Disculpeu la meva tardança.

			
			Un cop va ser davant meu, es va agenollar immediatament, al centre de la multitud, just al bassal de la sang d’en Martas.

			—Altesa. —La seva veu va ressonar per la sala del tron. Sabia exactament què feia, sabia com fer-se veure—. Compteu amb la meva espasa, la meva sang, la meva vida. Us prometo lleialtat i servei. És un gran honor per a mi servir-vos com a líder de guerra.

			Aquelles paraules van ressonar estranyament com un eco del passat. L’última vegada que havia sentit en Vale pronunciar-les, les havia dit a Neculai. Sentir-les dirigides a mi em va fer venir un calfred per dins.

			Per fora, les vaig acceptar com si fossin simplement el que s’esperava.

			Vaig aixecar la mirada per observar la resta, expectant.

			En Vale era un noble. Era respectat. Acabava de fer inclinar una balança molt precària.

			Al principi a poc a poc i després en una onada, els altres nobles es van agenollar i van fer una reverència.

			Era exactament el que volia que passés. El que necessitava. I, tanmateix, veure-ho em va fer sentir una incomoditat visceral. Era plenament conscient de la corona que portava al cap, una corona que havien portat reis anteriors a mi durant segles, reis condemnats a governs de crueltat i paranoia. Reis a qui jo havia matat, de manera directa o indirecta, igual que ells havien matat els seus predecessors.

			No ho vaig poder evitar. Em vaig girar de nou a mirar-la. Només una dècima de segon, un instant prou breu perquè ningú no se n’adonés.

			Els ulls de l’Oraya em van travessar. Semblava que veiés clarament aquell bocí d’honradesa lúgubre.

			Em vaig tornar a girar de seguida, però aquella mirada em va quedar gravada.

			Oraya

			La mirada d’en Raihn se’m va quedar gravada més temps del que hauria volgut. Per què m’havia dirigit una mirada així, tan sincera?

			Com odiava saber que era sincera.

			Després d’allò, em van acompanyar a la sortida de seguida. En Raihn es va allunyar amb gambades llargues, sense mirar els seus nobles, fent gala d’una despreocupació que sabia que era calculada. M’escortaven els guàrdies de la Ketura i en Raihn caminava una mica més endavant, però vaig veure que tenia els artells de les mans blancs al costat del cos. No em va dirigir la paraula mentre en Cairis, la Ketura i el noble (el seu nou líder de guerra?) s’arremolinaven al seu voltant. Junts van desaparèixer per un passadís lateral mentre els guàrdies em van acompanyar fins a l’escala que conduïa a les meves dependències.

			En Septimus em va atrapar uns quants esglaons més amunt. En vaig sentir l’olor abans que digués res. Caminava silenciosament, però el fum del cigar el va delatar.

			—Ha estat ben interessant, oi? —va dir.

			Va mirar els guàrdies, que es van quedar visiblement rígids en veure’l.

			—Ai, disculpin la descortesia. Que interrompo?

			Els guàrdies no van dir res. Com sempre.

			En Septimus va somriure, satisfet per la manca de resposta.

			—Sabia que el passat del teu marit era objecte de... diguem-ne controvèrsia entre els nobles rishan —va continuar, dirigint-se a mi—. Tanmateix, he de dir que això ha superat les meves expectatives. Suposo que probablement hauré de cridar més tropes de la Casa de la Sang. —Va tirar una mica de cendra a l’escala de marbre i la va trepitjar amb el taló—. Sembla que els rishan no seran de gaire ajuda, si això és tot el que poden oferir.

			Vam pujar un altre tram de l’escala.

			No tenia res a dir-li. Les paraules d’en Septimus flotaven dins meu com un soroll de fons.

			—T’has tornat molt callada —va dir finalment.

			—No parlo només per sentir la meva veu.

			—Quina llàstima. Sempre tenies coses interessants a dir.

			Estava jugant amb mi; no ho suportava. Si hagués tingut prou energia, potser li hauria concedit el seu desig i l’hauria escridassat.

			No la tenia, de manera que no vaig dir res.

			Vam arribar a l’última planta. Just quan vam tombar la cantonada, quan teníem la porta de la meva cambra al davant, uns passos ràpids se’ns van acostar per darrere. La Desdemona, una de les guàrdies d’en Septimus, ens va atrapar i es va posar al seu costat.

			—Disculpi, altesa. Tenim un problema.

			En Septimus i la Desdemona es van quedar enrere i jo vaig continuar caminant. Tot i això... vaig agusar l’oïda.

			—Es tracta de l’atac a Misrada —deia la Desdemona en veu baixa—. Haurem de treure tropes de l’armeria si volem tenir prou homes d’aquí a dues setmanes...

			La porta de la meva cambra es va obrir de cop i em va desviar l’atenció. El refugi, o presó, de l’habitació que tan bé coneixia es va obrir davant meu.

			—Bé, doncs feu-ho —deia en Septimus amb impaciència—. No m’importa...

			Vaig entrar.

			La porta es va tancar darrere meu i em va empresonar una vegada més. Em vaig descordar el vestit i immediatament em vaig deixar caure sobre el llit, a l’espera del so massa familiar de la meva porta. Quatre clics. Quatre panys.

			Clic.

			Clic.

			Em vaig esperar. Van passar els segons. Els passos es van apagar.

			Vaig arrufar el front. Em va picar la curiositat per primera vegada des de feia setmanes.

			Em vaig incorporar.

			M’ho havia imaginat? Últimament tenia la ment emboirada. Potser no havia sentit els dos que faltaven.

			Em vaig atansar a la porta i vaig mirar per l’escletxa. Dues ombres tallaven la franja de llum del passadís. Els dos panys superiors, simples passadors, estaven tancats.

			I els dos de baix estaven oberts.

			Hòstia.

			El primer dia que era aquí, havia aconseguit obrir tres dels panys. Només se m’havia resistit el de més avall, el gran forrellat. Ara, però...

			Em vaig allunyar de la porta per examinar-la tal com examinaria un rival al ring. Dins meu es va encendre l’espurna d’una sensació estranya i desusada: l’esperança.

			Podia obrir aquests panys. Podia sortir.

			Encara era de nit, si bé ja s’acostava l’alba. Hauria d’esperar-me fins que sortís el sol i la majoria dels vampirs s’haguessin retirat a les seves habitacions. Aleshores em vaig estremir quan vaig pensar en l’habitació contigua a la meva i en l’home que hi residia, que tornaria d’un moment a l’altre. Els vampirs tenien una oïda impecable. Si intentava sortir mentre ell hi era, se n’adonaria.

			Amb tot... També m’havia fixat en els moviments d’en Raihn. Passava molt poc temps a la seva habitació. Sovint no hi tornava fins molta estona després de fer-se clar.

			Així, doncs, me l’hauria de jugar. Esperar-me fins a l’endemà. Esperar-me prou estona perquè la majoria dels vampirs se n’haguessin anat a dormir, però abans que en Raihn arribés.

			I llavors, què?

			Coneixes aquest castell millor que ningú, serpeta, em va xiuxiuejar en Vincent, i em va venir un calfred, com sempre que sentia la seva veu.

			Tanmateix, tenia raó. No només havia viscut en aquest castell tota la vida, sinó que havia après a moure-m’hi furtivament sense que ningú se n’adonés, ni tan sols l’últim rei dels Nascuts de la Nit.

			Només havia d’esperar el millor moment.

			Raihn

			—Ha estat un desastre —va murmurar en Cairis.

			—A mi no em sembla que hagi anat tan malament.

			La Ketura va tancar la porta. L’estança estava massa buida i, a la vegada, tan desordenada que no s’hi podia pensar amb claredat. Temps enrere havia estat una biblioteca, una sala dedicada a exposar objectes molt bonics, molt antics o molt cars; normalment les tres coses alhora. La Ketura havia ordenat que buidessin la major part del castell —a la recerca d’informació, de trampes— i algun pobre criat només havia tingut temps de treure la meitat dels llibres dels prestatges quan havia decidit que aquesta sala era l’única base d’operacions acceptable.

			Ara era un caos desastrós: en un costat, els prestatges estaven buits i hi havia una pila de llibres en un racó. La taula llarga del centre de la sala estava coberta de notes, mapes i llibres i unes quantes copes de cristall de la nit anterior que tenien un sediment vermell al fons.

			En Vincent havia regnat durant dos-cents anys. De desordre n’hi havia de sobres.

			En secret, ho agraïa.

			La nit en què el Kejari s’havia acabat, havia volat fins aquí amb un nus de por que m’oprimia l’estómac. Havia tingut distraccions més que suficients: el cos inconscient de l’Oraya als braços, la sang d’en Vincent a les mans, una Marca de l’Hereu roent a la pell i un refotut regne sencer a l’esquena. I, tanmateix, m’havia aturat a les portes d’aquest castell, perseguit pel record del passat.

			Potser això em convertia en un covard.

			Dos-cents anys, però, era molt de temps. El castell tenia un aspecte molt diferent quan governava Vincent. Era suficient per ocultar els meus pitjors records de nit. Tot i això, no em veia amb cor d’anar a segons quines ales.

			Vaig enretirar una cadira, m’hi vaig desplomar i vaig recolzar els peus al damunt de la taula. La cadira va gemegar lleugerament sota el meu pes. Vaig deixar caure el cap enrere i vaig mirar fixament el sostre: rajoles platejades amb ales hiaj gravades. Ecs.

			—Què hauries fet si en Vale no hagués aparegut? —va preguntar en Cairis—. Matar-los a tots?

			—No em sembla cap mala idea —vaig respondre—. És el que hauria fet el gran Neculai Vasarus.

			—Tu no ets ell.

			Alguna cosa del seu to em va fer alçar el cap.

			Ho va dir com si fos dolent.

			El pensament em va repugnar. Per algun motiu, la ment em va tornar a la nit del casament i a la promesa que havia fet a l’Oraya quan pràcticament li havia suplicat que s’aliés amb mi.

			«Destrossarem els mons que ens han subjugat a tots dos, i construirem alguna cosa nova sobre les cendres».

			Ho havia dit de debò.

			L’Oraya, però, m’havia mirat amb odi i repulsa, i no la’n culpava. I ara jo, mentre em treia sang de sota les ungles, reflexionava sobre quina era la millor manera d’assemblar-me a l’home que m’havia destruït.

			Ella sempre em calava, no s’empassava cap farsa.

			Algú va trucar a la porta i va interrompre la conversa, la qual cosa vaig agrair. La Ketura va obrir i en Vale va entrar. Es va aturar i va inclinar el cap en la meva direcció mentre tancava la porta.

			—Altesa.

			De vegades, les petites coses són les que et fan ser conscient de la realitat d’una situació.

			L’exagerada declaració de lleialtat d’en Vale no ho havia aconseguit. En canvi, aquesta mitja reverència informal, exactament la mateixa que feia a en Neculai, em va fer sentir com si hagués retrocedit dos segles i tingués el meu antic amo al darrere.

			La Ketura havia volgut que en Vale fos el meu líder de guerra. Ella era bona en l’execució, però necessitàvem algú estratègic. En Cairis havia insistit que fos algú de sang noble, algú respectat per tots els que no em respectaven. «Per legitimar-te», havia dit.

			Legitimar-me. Tenia la benedicció d’una deessa i un tatuatge màgic horrorós del qual no em podia desfer, però qui em donaria «legitimitat» seria en Vale.

			Em costava oblidar-me’n. D’acord, en Vale no havia participat mai en la depravació com la resta. Potser pensava que els amants eren més entusiastes si hi havia consentiment. Potser vessava tanta sang a la feina que no tenia ganes de fer el mateix per diversió.

			Això no el feia un sant. I no significava que no em seguís veient com un esclau.

			—Demano disculpes per la meva tardança —va dir—. Hi havia tempestes sobre el mar.

			—No es pot controlar el vent. I estic segur que la teva muller necessitava temps per recuperar-se.

			Va parpellejar.

			—De la conversió —vaig aclarir, i li vaig somriure—. Enhorabona, per cert.

			En Vale va endurir la mirada; els ulls li brillaven com els d’un gos guardià a qui acaben de lligar.

			Que es pensava que amenaçava la seva muller? És el que hauria fet en Neculai.

			Però no; simplement no m’agradava que en Vale hagués convertit una dona humana i l’hagués arrossegat fins aquí. No m’agradava gens.

			—Ha anat tan bé com podia anar —va dir—. Està descansant. Està una mica marejada del viatge. Volia que s’instal·lés.

			La seva expressió es va suavitzar i... Allò sí que no m’ho esperava gens. Era estranyament semblant a una mostra d’afecte real.

			No sabia si això em feia sentir més bé. En Neculai havia estimat la Nessanyn, la seva muller. No l’havia salvat de res.

			—Bé, m’alegro que hagis vingut. —Vaig assenyalar la taula i els mapes que hi havia escampats al damunt—. Ja ho veus, t’has de posar al dia de moltes coses.

			Després d’hores de conversa, vam arribar al consens que estàvem amb la merda al coll.

			En Vale creia que havia estat una estupidesa haver acceptat el tracte d’en Septimus.

			Creia que havia estat una gran estupidesa haver-ho fet sense negociar-ne les condicions.

			I creia que havia estat una estupidesa monumental haver perdonat la vida a l’Oraya.

			Vaig refutar les crítiques amb tanta naturalitat com vaig poder. No podia justificar per què havia pres aquestes decisions sense revelar més detalls dels que volia sobre els meus motius reals, motius que no palesaven la crueltat feroç que volien que tingués.

			Tot i això, la realitat de la nostra situació era desoladora. Els hiaj no es retiraven. Mantenien el control de diverses ciutats clau. Després de dos-cents anys de poder, les seves forces militars eren fortes. En Vincent no havia descansat, ni tan sols en l’apogeu del seu poder. No havia parat d’enfortir-se i de reduir els rishan fins a deixar-nos gairebé sense res.

			
			Això volia dir que la nostra força bruta depenia gairebé completament dels Nascuts de la Sang. I sí, els malparits eren eficients. Tenien recursos i estaven disposats a llançar-los contra qualsevol cosa. Amb l’ajuda dels Nascuts de la Sang, havíem aconseguit repel·lir moltes de les grans fortaleses hiaj.

			Amb tot, també volia dir que, si en Septimus decidia retirar-se, estaríem fotuts. Les forces rishan no aguantarien l’embat dels hiaj soles.

			En Vale no va ocultar la seva frustració. Haver passat uns quants segles allunyat de la societat educada l’havia fet tornar encara més directe del que era, la qual cosa era dir molt. Tot i això, havia de reconèixer que era bo en la seva feina. Va concloure la reunió amb una llista de recomanacions per reforçar la nostra posició i, tan bon punt ens vam dissoldre, va afanyar-se a atrapar la Ketura quan sortia per fer-li un seguit de preguntes sobre els nostres exèrcits.

			En Cairis, en canvi, es va quedar una estona després que en Vale i la Ketura marxessin. No suportava que trigués a marxar. Ja ho feia en el passat, quan volia provar de dir alguna cosa a cau d’orella a algú i fer veure que tot plegat havia estat idea de l’altra persona.

			Vaig exhalar un sospir.

			—No necessito que em manipulin. Digues el que vulguis dir.

			—Molt bé, seré directe. Ha anat fatal. Ja sabíem que els nobles t’odiaven. Ara...

			—Res no hauria impedit que m’odiessin. En realitat, potser ho hauríem d’haver considerat una prova. Quin noble s’inclinaria per voluntat pròpia?

			—Si era una prova, aleshores no ha aprovat ningú —va dir en Cairis amb una punta d’ironia.

			—Exacte. Doncs executem-los a tots i llestos.

			Em va mirar una llarga estona, com si intentés determinar si era una broma.

			No ho era. Vaig aixecar les celles, com dient: «Què?».

			—Tens gent per reemplaçar-los? —va preguntar.

			—Podria trobar algú.

			Es va inclinar sobre la taula i va entrellaçar els dits.

			—Qui? Va, digues.

			No suportava que en Cairis tingués raó. Era tan refotudament cregut...

			—Només dic que vagis amb compte. —Va abaixar la veu, com si volgués evitar orelles indiscretes—. Ja depenem massa dels Nascuts de la Sang.

			Dir allò era quedar-se curt. En Septimus pràcticament em tenia doblegat.

			—L’últim que necessitem —va prosseguir— és carregar-­nos la lleialtat de les escasses forces de què disposem. Les aparences ho són tot, la qual cosa em porta a... —Es va escurar el coll—. Ella.

			Em vaig aixecar i, amb les mans a les butxaques, em vaig posar a caminar amunt i avall per la sala.

			—Què li passa?

			Un instant de silenci que deia: «Ja ho saps».

			Feia l’efecte que en Cairis escollia les paraules amb una cura poc habitual en ell.

			—És un perill per a tu.

			—No es pot enfrontar amb mi.

			—Va guanyar el Kejari, Raihn.

			Em vaig posar la mà al pit, just on m’havia clavat l’espasa. No hi tenia cap cicatriu ni cap marca. I no n’hi tindria mai. Amb el desig de l’Oraya, l’acció s’havia desfet. Amb tot, de vegades hauria jurat que la sentia. Ara mateix, hi notava una palpitació violenta.

			Amb tot, ho vaig dissimular i em vaig girar cap a ell amb un somriure de suficiència als llavis.

			—No em pots negar que queda bé, tenir la filla d’en Vincent controlada al meu costat.

			Sempre havia estat un bon imitador. Vaig afegir un bocí de la crueltat d’en Neculai a la meva veu, tal com havia fet aquell dia al ring, quan havia justificat haver perdonat la vida a l’Oraya amb una lletania d’atrocitats.

			En Cairis es mostrava impassible, poc convençut.

			—Després del que en Vincent va fer a la Nessanyn —vaig afegir—, no creus que ens mereixem aquesta satisfacció?

			Sentir el nom de la Nessanyn el va fer estremir. Sabia que ho faria. A mi també em passava sovint quan els records del passat m’agafaven desprevingut.

			—Potser sí —va reconèixer després d’una pausa llarga—, però ara això ja no l’ajuda en res.

			Em vaig empassar saliva i em vaig girar cap a la paret dels llibres, fent veure que contemplava les foteses que omplien els prestatges.

			No m’agradava pensar en la Nessanyn, però ho havia fet molt sovint les darreres setmanes. Estava present a tots els racons d’aquest castell. Els records ho impregnaven tot.

			No vaig poder ajudar la Nessanyn quan era viva. No la podia ajudar quan era morta. I ara feia servir el seu record per manipular la gent que m’envoltava.

			Se n’havien aprofitat tota la seva vida i se n’aprofitaven ara que era morta.

			En Cairis volia que jo fos com en Neculai. Ni tan sols s’adonava que el seu desig estava a punt de fer-se realitat.

			Vaig treure les mans de les butxaques. Encara em quedaven restes de sang d’en Martas sota les ungles.

			—No els odies? —vaig preguntar.

			M’hauria agradat que la pregunta hagués sonat més melodiosa i casual.

			Perquè en Cairis també ho havia presenciat tot. Només havia estat una de les mascotes d’en Neculai.

			I, tanmateix, ara era capaç de venir i advocar per una aliança amb la gent que ens havia infligit una degradació inimaginable. Em tenia francament fascinat.

			—És clar que els odio —va respondre—, però els necessitem. De moment. Qui guanya, si els mates a tots i en Septimus s’apodera de la Casa de la Nit? Nosaltres no. Ella deia el mateix, te’n recordes? —Em vaig girar i vaig veure-li un somriure suau i distant al rostre, una expressió poc habitual en ell—. «Recordeu qui guanya».

			Ho va dir afectuosament, però vaig fer escarritxar les dents.

			Sí que me’n recordava. Ni tan sols era capaç de comptar les vegades que havia estat al límit, a punt de contraatacar. I cada vegada que passava, la Nessanyn m’aturava. «No els deixis guanyar», em suplicava, mirant-me profundament amb els seus enormes ulls marrons a punt de plorar. «Qui guanya si et mata?».

			—Me’n recordo —vaig dir.

			En Cairis va brandar el cap i va fer un somriure trist.

			—Tots n’estàvem una mica enamorats, oi?

			Sí, tots estàvem una mica enamorats de la Nessanyn. Jo era qui se n’hi anava al llit, però tots l’estimàvem. Com evitar-ho, si era l’única bondat que coneixies? L’única que et tractava com a una persona i no com a una simple compilació de parts del cos?

			—Doncs pensa-hi —va dir—. És el que faig jo. Cada vegada que ho necessito, em pregunto: qui guanya?

			Ho va dir com si fos un gran proverbi, una perla de saviesa reveladora.

			—Mmm —vaig dir sense estar-ne gens convençut.

			Últimament no dormia gaire.

			El castell tenia una ala sencera destinada a ser la residència del rei. No l’havia visitat fins gairebé una setmana després de la presa de poder. Havia posposat el moment tant com havia pogut. La decoració era diferent, però moltes coses eren iguals.

			Havia recorregut totes les habitacions en silenci.

			M’havia aturat al llindar d’una porta, davant d’una abonyegadura que hi havia a la fusta fosca: una abonyegadura, encara ho recordava, que havia estat causada segles enrere pel cap de la Ketura, i que aleshores amb prou feines es veia de tanta sang que hi havia. Encara es podien palpar les marques de les seves dents clavades a la motllura.

			També m’havia aturat a l’escriptori d’en Vincent. Ho havien registrat tot, la seva roba estava escampada per tota l’estança. Al damunt hi havia tot de menuderies que segurament tenien més valor que moltes fortunes. Enmig de tots aquells tresors, però, hi havia uns paperets vells amb una lletra que vaig identificar: la de l’Oraya, tot i que eren els traços maldestres d’una nena. Semblaven estudis. Apunts sobre posicions de combat.

			Se m’havien tensat les comissures dels llavis. Com no podia ser d’altra manera, fins i tot quan era petita, l’Oraya s’havia pres seriosament els estudis. Que entranyable. Que refotudament entranyable.

			I aleshores el somriure se m’havia esfumat amb la mateixa rapidesa. Perquè, pel que semblava, no era l’únic que ho pensava, si en Vincent havia guardat tots aquells paperets mig estripats durant tants anys.

			No, no m’havia instal·lat a l’ala del rei.

			Les meves dependències eren just al costat de les de l’Oraya. Totes dues tenien diverses habitacions, però els nostres dormitoris compartien una paret. El mal costum era que cada vegada que tornava a l’habitació, vacil·lava davant d’aquella paret. Aquesta nit no va ser una excepció.

			Quan l’Oraya plorava, sentia un soroll violent i horrorós. Al principi hi havia silenci, fins que l’estripava la inhalació desigual d’un sanglot; era com si l’Oraya s’asfixiés i el seu cos es rebel·lés per agafar aire. Sonava com una ferida que s’obria.

			La primera vegada que ho havia sentit, m’havia inventat una excusa per anar-hi: havia tustat fort la porta i m’havia empescat una petició de merda quan m’havia obert. Ni tan sols recordava què li havia dit.

			«Va, lluita amb mi, deixa’m que et distregui».

			L’Oraya, però, m’havia mirat amb una expressió buida. Com si la meva presència en aquell moment fos físicament dolorosa. Com si supliqués clemència.

			Ara, vaig col·locar la mà a la paret que compartíem i vaig parar l’orella, contradient el que em deia el sentit comú.

			Silenci.

			I aleshores el vaig sentir.

			Vaig empassar-me saliva amb dificultat. Vaig tancar els dits en un puny i em vaig recolzar en el paper brocat de la paret.

			
			Una paret. Prou fina per poder sentir què passava a l’altra banda. Bé podria ser de ferro.

			«Ni de conya t’atreveixis a parar de lluitar, princesa», li havia dit la nit anterior a la prova final. «Em trencaries el cor de merda que tinc».

			I amb tota la fatxenderia li havia arrencat la lluita de dins en aquella darrera batalla.

			Bé, doncs ara no lluitava.

			Ara ja no anava a la seva cambra. M’assegurava que l’endemà al vespre li portessin te per al mal de cap. M’assegurava que tingués el que necessitava. En aquest moment, però, certament no em necessitava a mi.

			Em vaig ficar al llit, però no vaig dormir. Les paraules de la Nessanyn em suraven al cervell, aquesta vegada amb un deix cínic que era clarament meu.

			«Qui guanya?».

			Bé, la Nessanyn de ben segur que no.

			I l’Oraya tampoc.

			Oraya

			Vaig esperar fins que el sol fos ben alt sobre Sivrinaj per actuar. Havia passat la nit resant perquè ningú no vingués a molestar-me i canviés els panys en sortir. Vaig tenir sort.

			En Raihn se n’havia anat durant la nit i encara no havia tornat. N’era plenament conscient: la meva fugida depenia de la seva absència i sabia que podia aparèixer d’un moment a l’altre.

			Havia fet un ganxo matusserament amb una arracada en forma d’anella de plata que havia trobat al tocador. El pany superior, un passador, es va obrir fàcilment. El segon, en canvi... El segon em va costar més. Entre un pany i l’altre hi havia molt poc espai, i el metall era rígid. Més d’una vegada vaig estar a punt de partir per la meitat el meu rossinyol improvisat.

			—Merda —vaig mussitar.

			Tens més poder que aquest ganxo estúpid, em va dir en Vincent a cau d’orella.

			Vaig desviar la mirada de la plata trencada cap als dits que la sostenien.

			Naturalment, totes les portes, les finestres i els panys d’aquí estaven protegits contra la màgia. Encara que no hagués estat així, però, feia setmanes que notava la meva màgia molt lluny. Invocar-la requeria totes les meves forces, m’obligava a furgar les ferides més tendres, i m’aterria que s’obrissin. Tenia por de morir dessagnada abans de poder tancar-les de

